

Αρκαλοχώρι, 14/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**«Από μηδενική βάση η συζήτηση για τα Κέντρα μεταναστών» - «Φεύγει» από το επίκεντρο το πρώην στρατόπεδο Ζωγραφάκη - Προειδοποιητική κινητοποίηση την Τρίτη 15 Ιουλίου για την αποτροπή δημιουργίας Κέντρου μεταναστών, οποιασδήποτε μορφής**

Τη σαφή του στάση σχετικά με τη διαχείριση του μεταναστευτικού ζητήματος, εξέφρασε για μία ακόμη φορά ο Δήμαρχος Μινώα Πεδιάδας Βασίλης Κεγκέρογλου, ο οποίος συμμετείχε στην ειδική σύσκεψη που πραγματοποιήθηκε στην Περιφέρεια Κρήτης, παρουσία του Προέδρου του ΠΑΣΟΚ Νίκου Ανδρουλάκη, του Περιφερειάρχη Κρήτης Σταύρου Αρναουτάκης, βουλευτών, του Προέδρου της ΠΕΔ Κρήτης Γιώργου Μαρινάκη και άλλων Δημάρχων του Νομού Ηρακλείου καθώς και εκπροσώπων των λιμενικών αρχών.

Όπως ανέφερε ο Δήμαρχος, οι συζητήσεις σχετικά με τη χωροθέτηση των δομών ξεκινούν από μηδενική βάση, με βάση τα κριτήρια που πρέπει να πληρούν τα Κέντρα ταυτοποίησης μεταναστών, όπως ζήτησε η Αυτοδιοίκηση. Ο Δήμαρχος ανέφερε ότι «φεύγει» από το επίκεντρο το πρώην στρατόπεδο Ζωγραφάκη, ξεκαθάρισε ότι η Τοπική Αυτοδιοίκηση είναι αντίθετη στις κλειστές δομές και τόνισε ότι οι μετανάστες θα πρέπει να μεταφέρονται αμέσως σε υπάρχουσες δομές στην ηπειρωτική Ελλάδα μετά την ταυτοποίηση. Είπε επίσης, ότι το ζητούμενο είναι αποτραπεί η αύξηση των μεταναστευτικών ροών από τη Βόρεια Αφρική, διαφορετικά η κατάσταση θα γίνει μη διαχειρίσιμη.

Υπενθυμίζεται ότι η συντονιστική επιτροπή για την αποτροπή δημιουργίας Κέντρου μεταναστών, οποιασδήποτε μορφής, στο πρώην στρατόπεδο Ζωγραφάκη-Πλευράκη προχωράει σε προειδοποιητική συγκέντρωση διαμαρτυρίας την Τρίτη 15 Ιουλίου, στις 7:00 μ.μ., στη βόρεια είσοδο του στρατοπέδου, με βάση τις ομόφωνες αποφάσεις του Δημοτικού Συμβουλίου και των Δημοτικών Κοινοτήτων, ενώ ο Δήμος Μινώα Πεδιάδας παραμένει σε εγρήγορση για την προστασία των συμφερόντων της τοπικής κοινωνίας. Επίσης, **η Συντονιστική Επιτροπή Αγώνα του Δήμου Μινώα Πεδιάδας,** εξαιτίας των καλεσμάτων που κυκλοφόρησαν στο διαδίκτυο από διάφορες ομάδες, με συνθήματα που είναι πέρα και έξω από το διεκδικητικό της πλαίσιο και δεν την εκφράζουν, δηλώνει ξεκάθαρα ότι:

«***Η αυριανή συγκέντρωση στο πρώην στρατόπεδο Ζωγραφάκη-Πλευράκη στις 7μ.μ είναι προειδοποιητική και ειρηνική και πραγματοποιείται στη βάση του πλαισίου διεκδίκησης που αποφάσισε ομόφωνα το Δημοτικό Συμβούλιο και αφορά στην ακαταλληλότητα του εν λόγω χώρου να χρησιμοποιηθεί ως κέντρο μεταναστών***».